กฟผ. เปิดตัวเครื่องอัดประจุไฟฟ้าแบบชาร์จเร็วรุ่นใหม่ เทคโนโลยีชาร์จรถยนต์ไฟฟ้า ด้วยกระบวนการผลิตไฟฟ้าเป็นมิตรกับสิ่งแวดล้อม
นายสาธิต ครองสัตย์ ผู้ช่วยผู้ว่าการวิจัย นวัตกรรม และพัฒนาธุรกิจ กฟผ. กล่าวว่า  กฟผ. เร่งเดินหน้าพัฒนาโครงสร้างพื้นฐานและสนับสนุนระบบนิเวศยานยนต์ไฟฟ้า (EV) เพื่อให้ผู้ใช้รถ EV มั่นใจภายใต้ธุรกิจ EGAT EV Business Solutions และคาดว่าภายในต้นปี 2565 จะสามารถขยายสถานีเพิ่มเป็น 40-50 สถานี พร้อมเดินหน้าธุรกิจสถานีอัดไฟฟ้าด้วย Supernova  เครื่องอัดประจุไฟฟ้าแบบชาร์จเร็วด้วยไฟฟ้ากระแสตรงอัจฉริยะรุ่นใหม่ภายใต้แบรนด์  EGAT+Wallbox ซึ่งระบบบริหารจัดการพลังงานอัจฉริยะ จะช่วยประหยัดพลังงานสูงและทำให้จ่ายพลังงานไฟฟ้าได้มากขึ้น ใช้ทรัพยากรน้อยลง อีกทั้งยังมีราคาถูกกว่าเครื่องชาร์จแบบเดียวกันเกือบร้อยละ 50 ค่าบำรุงรักษาต่ำ ทำให้ผู้ประกอบการธุรกิจขนาดกลางและขนาดเล็กที่สนใจลงทุนในสถานีอัดประจุไฟฟ้าใช้เงินลงทุนน้อยลงนอกจากนี้ Supernova ได้รับการออกแบบให้เหมาะกับความสามารถในการจ่ายไฟได้สูงสุด 60 กิโลวัตต์ ใช้เวลาชาร์จ 15 นาที วิ่งได้ 100 กิโลเมตร รองรับหัวชาร์จทุกค่ายรถยนต์ทั้งแบบ CCS และ CHAdeMo หากในอนาคตผู้ประกอบการต้องการเพิ่มกำลังไฟฟ้าเป็น 100 กิโลวัตต์ สามารถดำเนินการปรับเปลี่ยนเพิ่มเติมได้โดยไม่ต้องซื้อเครื่องอัดประจุไฟฟ้าใหม่